God, die Vader, die Seun en die Heilige Gees (Die Drie-eenheid) - www.bybelkennis.co.za
God, die Vader, die Seun en die Heilige Gees (Die Drie-eenheid)
Eers in die vierde eeu het die Christendom staatsgodsdiens geword.
Tot op daardie stadium was die Christendom nie eers deur die staat erken as godsdiens nie; nee, hulle is eerder vervolg. Dit was eers toe Keiser Konstantyn van die Romeinse Ryk 'n Christen geword het dat die Christendom as staatsgodsdiens verklaar is. Dit was 'n vinnige verandering: van 'n nie-erkende godsdiens na die godsdiens van almal in die Romeinse Ryk… Die mense in die Ryk, wat die Christendom nie geken het nie, wou toe natuurlik weet wie díe God is wat hulle moes aanbid. By die Sinode van Nicea (in Turkye) het die Christene toe verduidelik wat hulle oor Jesus glo. By 'n latere sinode het hulle ook oor die Heilige Gees as God gepraat. Die uiteensettings het as die Drie-eenheidsleer bekend geword.
Daar is onomwonde verklaar dat Christene in net een God glo. Tog is daar drie persone, naamlik die Vader, die Seun en die Heilige Gees wat die een God uitmaak. Die Vader is God, die Seun is God en die Heilige Gees is God. Die Vader is egter nie die Seun nie, en die Seun ook nie die Vader nie. Net so moet die Gees van die Vader en die Seun onderskei word. Die Gees is in die Vader en die Seun. Tog is die Seun en die Gees nie minder of anders God as die Vader nie. Die Drie is onderskeibaar maar tog een.
Dit is moeilik om te verstaan, maar 'n mens kan God nie altyd verstaan nie. Hy is te groot om mooi in die hokkies van ons breine in te pas, anders was Hy nie God nie. Party mense het die Drie-eenheidsleer so verduidelik. Dit is soos 'n kers: daar is was, 'n pit en 'n vlammetjie, maar dit is tog net een kers. Ander het weer gesê dat dit een God is wat verskillende "maskers" opsit, naamlik, as die Vader, die Seun en die Gees. Al die verduidelikings het maar hulle probleme. Uiteindelik moet 'n mens maar net aanvaar dat Jesus en die Gees soos die Vader God is. Verklaar sal 'n mens sekerlik nie kan nie, want 'n mens kan God nooit regtig verklaar nie. Onthou Hy is God en ons is net mense